אבי דבוש

אבי דבוש (נולד ב-8 במרץ 1976) הוא פעיל סביבתי, חברתי ופוליטי ישראלי, יועץ ארגוני ומנכ"ל שומרי משפט - רבנים למען זכויות אדם.

ביוגרפיה 
אבי דבוש נולד וגדל בשכונת העתיקות באשקלון. התחנך בחינוך הממלכתי-דתי, למד בישיבת אור עציון והדריך בבני עקיבא.
סיים תואר ראשון במדעי ההתנהגות באוניברסיטת בן-גוריון בנגב ותואר שני בסוציולוגיה ארגונית.

במהלך לימודיו בתיכון התנדב ועבד עם ילדים ונערים על הרצף האוטיסטי ועם בני משפחותיהם. הקים וניהל מסגרת לנערים על הרצף האוטיסטי, בקיבוץ רבדים.

בין השנים 2002–2005 היה פעיל ב"מגמה ירוקה", והוביל מטעמה את המאבק המוצלח נגד התוכנית להקמת יחידת כוח פחמית שלישית בתחנת הכוח רוטנברג באשקלון.

מסוף 2005 עבד בשתיל, מיסודה של הקרן החדשה לישראל. שם הקים את הפורום לסלולריות שפויה, ריכז קואליציות חברתיות, עבד כמארגן קהילתי של משתתפי "תוכנית ויסקונסין", וניהל את התחום הסביבתי-קהילתי בשתיל. ב-2009 היה ממובילי ההקמה של ועד עובדים בקרן החדשה לישראל ובשתיל במסגרת כוח לעובדים. ב-2010 נבחר ליו"ר אספת הנציגים של כוח לעובדים.

דבוש התגורר בעבר בברור חיל וכיום בשדרות. היה ממקימי "התנועה לעתיד הנגב המערבי" שנוסדה במהלך מבצע צוק איתן ב-2014 ודרשה הסדרה מדינית למצב ברצועת עזה. לאחר המבצע הצטרף גם ליוזמת ארץ לכולם שתומכת בכך שבארץ ישראל יהיו שתי מדינות ריבוניות עם גבולות פתוחים ומסגרת קונפדרטיבית.

לקראת הבחירות לכנסת ה-20 התמודד על מקום ברשימת מרצ לכנסת והגיע למקום השמיני. אחרי הבחירות הוביל את ההצעה לקיים במרצ פריימריז פתוחים ליושב ראש התנועה ולמועמדיה לכנסת, הצעה שאליה הצטרפה זהבה גלאון והתקבלה ברובה בינואר 2018.

דבוש הכריז על מועמדותו בבחירות לראשות מרצ שהתקיימו ב-22 במרץ 2018, אולם כעשרה ימים לפני הבחירות הודיע על פרישתו מהמירוץ ותמיכתו במועמדותה של תמר זנדברג. בפריימריז לקראת הבחירות לכנסת העשרים ואחת הגיע למקום העשירי ברשימה.

ביוני 2019 החל לשמש בתפקיד מנכ"ל ארגון שומרי משפט - רבנים למען זכויות האדם.

ביוני 2020 הודיע דבוש שהחליט לעזוב את הנהלת מפלגת מרצ. את ההחלטה נימק בביקורת על שינוי אופיה ממפלגת שמאל ל"מפלגה סקטוריאלית חילונית" ועל מהלכי האיחוד עם ישראל דמוקרטית והעבודה-גשר.

ב-2021 יצא לאור בהוצאת פרדס ספרו "מרד הפריפריות", בו הוא מנתח את היחסים בין מרכז לפריפריה בישראל, וקורא לפעולות למלחמה בפערים ביניהם.

חיים אישיים 
דבוש אב לשניים ונשוי בשנית. הוא מסורתי ומתגורר בקיבוץ נירים.

קישורים חיצוניים 

 הבלוג של אבי דבוש באתר מאקו
 מאמרי אבי דבוש באתר העוקץ
 יום בחייו של אבי דבוש מתוך 365 ימים, הבלוג של סיון קלינגבייל באתר "הארץ"
 ג'ני פרנקל שלום, "אני פטריוט ציוני ולא מתנצל": אבי דבוש מספר על הדרך מהישיבה למרצ, באתר "כאן דרום" אשקלון, 16 במרץ 2018

הערות שוליים

פעילי איכות הסביבה ישראלים
פעילים חברתיים ישראלים
פעילי מרצ
טבעונים ישראלים
בוגרי בני עקיבא
בוגרי ישיבת אור עציון
בוגרי אוניברסיטת בן-גוריון בנגב
ישראלים שנולדו ב-1976
אשקלון: אישים